<classify> WATU 42 waliofariki na kuzikwa makaburi ya Kola katika Manispaa ya Morogoro bila kutambuliwa baada ya kuungua vibaya na moto la mafuta wametambuliwa. Moto huo uliosababishwa na mafuta ya petroli na dizeli kulipuka ulisababisha vifo vya watu 104. Utambuzi huo umewezekana baada ya kufanyika kwa vipimo vya vinasaba DNA walivyochukuliwa ndugu.Mkuu wa Mkoa wa Morogoro, Dk Kebwe Stephen Kebwe alisema hayo juzi mjini hapa na kuwataka wengine walipoteza ndugu zao na kuzikwa eneo la makaburi ya Kola, kujitokeza kuchukua majibu ya vinasaba ili waoneshwe utaratibu wa kuyatambua makaburi ya ndugu zao kama walivyofanya wenzao. Dk Kebwe alisema hadi sasa makaburi 42 ya watu waliozikwa baada ya kuungua na moto kutokana na ajali hiyo, tayari ndugu waliochukuliwa sampuli ya vinasaba wamejitokeza kuchukua majibu hayo na baada ya kufanya uchambuzi wameoneshwa makaburi walimozikwa ndugu zao.Kwa mujibu wake, majibu ya vinasaba 52 yamerudishwa hivi karibuni kutoka kwa Mamlaka ya Mkemia Mkuu wa Serikali ili watu waliochukuliwa vinasaba waoneshwe ndugu zao walipozikwa baada ya kufanyika uchambuzi kwanza.Hadi sasa miili hiyo 42 ndugu waliochukuliwa vipimo majibu yamekuja, wameoneshwa baada ya kufanyika utaratibu uliowekwa kupitia kamati iliyoundwa ya kushughulikia jambo hili, alisema Dk Kebwe.Nao wengine wajitokeze kuchukua majibu ya vipimo vya vinasaba, watapewa utaratibu na kamati maalumu ya suala la uwazi ulioundwa tangu mwanzo inayoshughulikia jambo hilo tangu mwanzo, alisema Dk Kebwe.Alisema majibu ya vipimo vya DNA vilivyochukuliwa yatabaki kuwa ni siri kati ya aliyechukuliwa na kamati iliyohusika na zoezi la uchukuaji wa vipimo hiyo na baada ya uchambuzi wanaoneshwa makaburi ya ndugu zao.Kamati iliyoshughulikia vipimo ya DNA ndiyo itakayokuwa na jukumu la kumuonesha kaburi ya ndugu yake aliyefariki na kuzikwa makaburi ya Kola kwa kibali cha Mkuu wa mkoa kwa kushirikiana na Katibu Tawala Msaidizi anayeshughulikia sekta ya afya, alifafanua mkuu wa mkoa.Agosti 11, mwaka huu, Waziri wa Nchi, Ofisi ya Waziri Mkuu Sera, Bunge, Kazi, Vijana, Ajira na Wenye Ulemavu, Jenista Mhagama katika taarifa kwa Waziri Mkuu, Kassim Majaliwa aliyeongeza mazishi ya waliofariki na moto huo, alisema miili 63 ilizikwa katika eneo maalumu kwenye makaburi ya Kola, Manispaa ya Morogoro.Ajali hiyo iliyotokea Agosti 10, mwaka huu baada ya lori hilo lenye namba za usajili T 717 DDF lenye tela namba T645 CAN kupinduka eneo la Mzambarauni karibu na stendi ya Msamvu, Manispaa ya Morogoro barabara kuu ya Dar es Salaam Morogoro na kusabisha vifo vya watu 104 na idadi kubwa ya kujeruhiwa.  <topic>: kitaifa 